༄༅། །ཟླ་བཟང་རྣམ་ཐར་གྱི་ཟུར་མཆན་རྣམས་བཞུགས་སོ། །

༄༅། །དུད་བརྒྱ་དགོན་ནམ་སྡེ་བརྒྱ་དགོན་དགའ་ལྡན་

ཐུབ་བསྟན་དར་རྒྱས་གླིང་གི་ལོ་རྒྱུས།

༈ དེ་ཡང་དགོན་འདི་ཉིད་ལ་དུད་བརྒྱ་དགོན་ནམ་སྡེ་བརྒྱ་དགོན་ཞེས་ཐོགས་པའི་རྒྱུ་མཚན་ནི། ནང་ཆེན་ཟླ་བཟང་སྤྲུལ་པའི་སྐུ་མཆོག་ཕྲིན་ལས་ཡོངས་ཁྱབ་དེ་ཉིད་ནང་ཆེན་རྒྱལ་པོའི་ཁབ་ཏུ་འཁྲུངས་ཤིང༌། དགོན་འདི་ཉིད་སྐྱོང་བར་མཛད་པ་ལ་རྒྱལ་པོ་ནས་མཆོད་སྡེར་གདམ་དུད་བརྒྱ་གནང་བས་དུད་བརྒྱ་དགོན་ནམ་སྡེ་བརྒྱ་དགོན་ཞེས་སུ་གྲགས།

 དེ་ལ་དགོན་འདི་ཉིད་ཆགས་རབས་ཁུངས་ལྡན་ནི། སོ་བྲག་ཆོས་འབྱུང་དང་འབའ་རོམ་གསེར་ཕྲེང་སོགས་ལས་རྒྱས་པར་འབྱུང་བ་ལྟར་ལ། སྐབས་འདིར་དགོན་འདི་ཉིད་ཐོག་མར་ཕྱག་འདེབས་པ་པོ་ནི་འབའ་རོམ་དར་མ་དབང་ཕྱུག་གི་ཡང་སློབ་སྤྱན་སྔ་ལུས་མེད་རྡོ་རྗེའི་སྐུ་དུས་སུ། སོ་བྲག་འབྲོག་པའི་གདུང་རྒྱུད་ལ། སྒོམ་པ་བཀྲ་ཤིས་རྒྱལ་བྱ་བ་དེ་ཉིད་ཀྱིས་ཕྱག་བཏབ་པར་གྲགས་ལ། དེ་ནས་ད་ལྟའི་བར་ཧ་ལམ་ལོ་༨༥༠་ལྷག་སོང་ཡོད་ཚོད། དེ་ཡང་སྒོམ་པ་བཀྲ་ཤིས་རྒྱལ་ལ་སྲས་གཉིས་བྱུང་བའི་ཆེ་བ་དགེ་སློང་རྡོ་རྗེ་རྒྱལ་མཚན། ཆུང་བ་སྒོམ་པ་ཆོས་སྐྱབས། དེ་ལ་བུ་བཞི་སྟེ། ཆེ་བ་ཨ་མཆོད་ཁྲ་བོ། དེ་འོག་དགེ་སློང་ཀུན་བཟང༌། དེ་འོག་བླ་མ་དཔལ། ཐ་ཆུང་ཕག་སྒོམ་གཅེན་འབྲེང་ངོ༌། །དེ་ནས་ཤར་པ་བསོད་ནམས་སེང་གེ། ཡབ་སྲས་གསུམ་བཅས་ཀྱི་སྐུ་རིང་ལ་ཆོས་ལུགས་འབའ་རོམ་བཀའ་བརྒྱུད་ཀྱི་རིང་ལུགས་འཛིན་པར་མཛད་པའི་སྐབས་སོ། །

 ༼མདོ་སྟོད་ནང་ཆེན་ལོ་རྒྱུས། མགྲོན་གཉེར་ནམ་མཁའི་མཚན་ཅན་དང་ཀརྨ་ཕྲིན་ལས་རྣམ་གཉིས་ཀྱིས་མཛད་པའི་ཡ་རབས་རྣ་རྒྱན་ལས། ནང་ཆེན་མི་རྗེ་ཚེ་རིང་ལྷ་རྒྱལ་གྱི་སྐུ་དུས་སུ་རྒྱལ་དབང་ལྔ་པ་བློ་བཟང་རྒྱ་མཚོ་དང་འབྲེལ་ནས་དགོན་འདི་ཉིད་ཞྭ་སེར་ཅོད་པན་འཛིན་པའི་རིང་ལུགས་ལ་ཞལ་བསྒྱུར་ཞེས་འཁོད་འདུད།༽

 ཡང་ལོ་རྒྱུས་གཞན་ཞིག་ཏུ་འདི་ལྟར་འཁོད་འདུག་སྟེ། དགོན་འདི་ཉིད་ཐོག་མར་ཕྱག་འདེབས་པ་པོ་ནི། དབུས་ཕྱོགས་ཀྱི་དགེ་བཤེས་རབ་འབྱམས་པ་བྱ་བྲལ་ཡེར་པ་བྱ་བ་ཞིག་བྲག་ཡེར་པ་ཟླ་བ་ཕུག་ཏུ་བཞུགས་ནས་⁽1763⁾ཞེས་པའི་དགེ་བཤེས་རབ་འབྱམས་པ་བྱ་བ་ནང་ཆེན་ཟླ་བ་བཟང་པོ་ཡིན་པར་མངོན་ཡོད་པ་ན། ཙན་དན་དམར་པོ་ལས་གྲུབ་པའི་ལྷ་མོ་དམག་ཟོར་མའི་སྐུ་ཞིག་ཡོད་པ་དེས་གསུང་འབྱོན་ནས། ང་འདི་རུ་མི་འདུག་ཁམས་སུ་འགྲོ་གསུངས་པ་བཞིན་སྐུ་དེ་གདན་ཏེ་ཁམས་ཕྱོགས་སུ་བྱོན་པ་ལས། ད་ལྟ་དུད་བརྒྱ་དགོན་ཆགས་པའི་སྡོ་མོའི་རྒྱ་མཁར་ཁ་ཞེས་བྱ་བ་དེར་སླེབས་སྐབས་འདི་རུ་ཞོགས་ཟེར་བ་ལྟར་དེར་བཞག་ནས་དགོན་པ་བཏབ། རི་བོ་དགེ་ལྡན་པའི་རིང་ལུགས་སུ་མཛད། མཚན་དགའ་ལྡན་ཐུབ་བསྟན་དར་རྒྱས་གླིང་ཞེས་གསོལ། དགོན་འདི་ཉིད་ཤིང་བྱི་ལོ་བཏབ། གྲྭ་འབངས་བཅོ་བརྒྱད་བསྡུས་ཞེས་དང༌། ཡང་གསང་བ་ལུས་མེད་རྡོ་རྗེ་ལ། བྲག་ཡེར་པའི་ལྷ་མོས་ཐུགས་རྒྱུད་བསྐུལ་ནས། ལམ་རིམ་བརྒྱུད་པ་ཕྱི་གཙང་ནང་གཙང་ལ། འདི་འདྲའི་དགོན་པ་འདེབས་པར་ཐུགས་ལ་ཤར། ཤིང་བྱི་ལོ་ལ་གྲྭ་འབངས་བཅོ་བརྒྱད་བསྡུས་ཞེས་ཀྱང་ཟེར་བས། གང་ལྟར་ཡང་ཤིང་བྱི་ལོར་བཏབ་པར་ངེས་ལ། རབ་བྱུང་གང་ཡིན་མི་གསལ་ཡང་ནང་ཆེན་ཟླ་བཟང་སྐྱབས་མགོན་ལྔ་པས་མངའ་གསོལ་ཞེས་པ་ལ་གཞིག་ན་རབ་བྱུང་དགུ་པའམ་བཅུ་པའི་ཤིང་བྱི་ཨེ་ཡིན་སྙམ་པས་བརྟག །ལོ་བཅོ་བརྒྱད་ཙམ་དུ་བསྟན་པ་བསྐྱངས་པར་བཤད། དུས་དེ་ཙ་ན་སོ་བྲག་གོང་དུ་སོ་བྲག་སེང་གེ་འབུམ་དང༌། སོ་བྲག་བྱ་བྲལ་བ་གཉིས་ཡོད་པ་ལས། བྱ་བྲལ་བས་སོ་བྲག་ཡུས་དགོན་བཏབ། ད་ལྟ་ཆམ་ཤིས་གཞུང་གི་ནུབ་ཕྱོགས་རི་བཤུལ་དགོན་ཤུལ་ཡོད་པ་དེ་ཡིན་སྐད། སེང་གེ་འབུམ་བྱ་བས་འབྲོག་དགོན་བཟུང་ནས་ཡོད་པ་ལ་ཕྱིས་དུད་བརྒྱ་དགོན་དང་གཅིག་ཏུ་བྱས་ནས་སྐྱོང་བ་ལས་བྱ་བྲལ་བ་སྐུ་གཤེགས་རྗེས་ཡང་སྲིད་ཁྲི་ལ་མ་འཁོད་པར་ལུས། ནང་ཆེན་ཟླ་བཟང་ཕྲིན་ལས་ཡོངས་ཁྱབ་བསྟན་པ་འདིའི་བདག་པོར་གྱུར་ཞེས་ཀྱང་ཟེར་སྲོལ་འདུག་གོ །

 དེ་ལ་གདན་ས་འདི་ཉིད་དུ་ཟླ་བཟང་སྤྲུལ་པའི་སྐུ་ཡི་ཕྲེང་བ་བརྒྱད་དུ་བྱོན་པ་སོ་སོའི་མཚན་དང་འཁྲུངས་འདས་ཀྱི་ལོ་ཚིགས་མཛད་རྣམ་བཅས་མི་གསལ་ཡང༌། གང་དུ་འཁྲུངས་པའི་ཡབ་གཞིས་ཙམ་རགས་རིམ་ཞིག་ཟླ་བཟང་སྐུ་ཕྲེང་དང་པོ་དང་གཉིས་པ་བཅས་སྐུ་ཕྲེང་གཉིས་བཏུད་མར་ནང་ཆེན་རྒྱལ་པོ་ཚང་དུ་འཁྲུངས། དེ་ནས་སྐུ་ཕྲེང་གཉིས་ལ་གོང་པ་ཟླ་སྤྲུལ་གཉིས་ཟེར་ཏེ། གཅིག་ནི་རམ་ནག་གོང་པ་དང༌། གཅིག་དཔལ་འབར་གོང་པར་འཁྲུངས། སྐུ་ཕྲེང་ལྔ་པར་དཔལ་ངེས་ཟླ་སྤྲུལ། སྐུ་ཕྲེང་དྲུག་པ་འབྲོང་པ་ཟླ་སྤྲུལ། སྐུ་ཕྲེང་བདུན་པ་དབོན་པོ་ཟླ་སྤྲུལ། སྐུ་ཕྲེང་བརྒྱད་པ་གེ་མོ་ཟླ་སྤྲུལ་ཏེ་དེ་དག་རྣམས་གདན་ས་འདི་ཉིད་དུ་བྱོན་ཏེ་བསྟན་པ་སྐྱོང་བར་མཛད་ལ། དེ་ནས་སྐུ་ཕྲེང་དགུ་པ་ངེས་དོན་བསྟན་པ་རབ་རྒྱས་ནི་སྟག་ཡན་ཚང་ན་འཁྲུངས། སི་ཏུ་པདྨ་ཉིན་བྱེད་ནས་ལུང་འཛིན་མཛད་ཀྱང༌། དགོན་པས་རང་ཉིད་ཆེར་སྙེམས་ལྟ་བུའི་དབང་གིས་སྤྲུལ་སྐུ་ལ་བདག་བཟུང་མ་བྱས་པས་དགོན་འདི་ཉིད་དུ་ཁྲི་ལ་འགོད་རྒྱུ་མ་བྱུང་ཡང༌། ཕྱིས་ནས་རིམ་གྱིས་མཁས་བཙུན་བཟང་གསུམ་གྱི་ཡོན་ཏན་འགྲན་ཟླ་བྲལ་བ་ཞིག་ཏུ་གྱུར་ནས་དིལ་ཡག་དགོན་ཕྱག་བཏབ་སྟེ་བསྟན་པ་དང་འགྲོ་བའི་དོན་རྒྱ་ཆེར་མཛད། མཁན་ཆེན་ཟླ་བ་བཟང་པོ་ཞེས་མཚན་གྱི་བ་དན་ཀུན་ཏུ་གཡོ་བ་དེ་ཉིད་གདན་ས་དེར་ད་ལྟའི་བར་དུ་སྐུ་ཕྲེང་བཞི་ཙམ་བྱོན་པ་དེ་དག་གི་རྣམ་ཐར་ནི་དགོན་དེའི་ལོ་རྒྱུས་སུ་གསལ། ཞེས་དགོན་དེའི་ལོ་རྒྱུས་ནང་དུ་འཁོད་འདུག །

༈ གཏེར་སྟོན་འབར་བའི་རྡོ་རྗེའི་རྣམ་ཐར་ལས།

༡༽ དེ་སྐབས་སྐྱབས་རྗེ་པདྨ་ཉིན་བྱེད་དབང་པོ་དགོངས་པ་གཞན་དོན་དུ་གཟིགས་སོང་བའི་སྐད་ངན་འབྱོར་བས། ཡིད་ཀྱིས་བསྲན་མི་བཟོད་པའི་མྱ་ངན་དང་བཅས་ཚོགས་ཀྱི་མཆོད་པ་ཡང་ཡང་བྱས་ཤིང་གསོལ་བ་བཏབ། སྐུ་ཞབས་རིན་པོ་ཆེའི་ཞལ་ཆེམས་བཞིན་མཁན་ཆེན་ཟླ་བ་བཟང་པོ་ཀརྨའི་གདན་སར་ཉམས་གསོ་ཕྱིར་ཕྱག་ཕེབས་པའི་ཞབས་པད་སྙེགས་ནས། ཀཾ་ཚང་ལུགས་ཀྱི་སྔོན་འགྲོ་དང་ཆོས་དྲུག་བདུད་རྩིའི་ཉིང་ཁུང་བཅས་ཀྱི་ཁྲིད་ཞུས་ནས་གླེ་ཐོག་གཤག་ཏུ་ཟླ་ངོ་ཁ་ཤས་ཉམས་ལེན་བྱས་སྒྲུབ་ཡུན་ཅི་ནུས་བསྲིང་སྙམས་ཀྱི་མདུན་པ་ཡོད་ཀྱང༌།

༢༽ རྒྱལ་བའི་དབང་པོ་འོག་མིན་ཀརྨའི་གདན་སར་ཡར་ཚེས་གྲུབ་ཐོག་འཛམ་གླིང་བསྟན་པའི་སྤྱི་རིམ་དུ་བཀའ་འདུས་ཆོས་ཀྱི་རྒྱ་མཚོའི་ཚོགས་སྒྲུབ་ཆེན་མོ་བཙུགས་པའི་སྦྱིན་བདག་སྐུ་མདུན་ནས་མཛད་དེ། གཏེར་ཆེན་རིན་པོ་ཆེ། ཐེག་མཆོག་རྡོ་རྗེ། མཁན་ཆེན་ཟླ་བ་བཟང་པོ། མཁན་ཆེན་བཀྲ་ཤིས་འོད་ཟེར། ཀརྨའི་མཁན་ཆེན་རིན་ཆེན་དར་རྒྱས། ཆགས་མེད་མཆོག་སྤྲུལ། སྐུ་ཞབས་ཁམས་སྤྲུལ། སྐྱོ་བྲག་དུང་བསྟན་རྣམ་པ་གཉིས། རིག་འཛིན་ཆོས་རྒྱལ་རྡོ་རྗེ། ཟུར་མང་གར་བསྟན་རྣམ་གཉིས་སོགས་བླ་སྤྲུལ་བརྒྱ་དང་བཅུ་གསུམ། གཞན་ཕྱོགས་འདུས་ཀྱི་གྲྭ་པ་སྟོང་ཕྲག་ནང་སྐོར་བཅས་སྟོན་འཁོར་ཕུན་སུམ་ཚོགས་པས་མཛད་པ་མཐར་ཕྱིན་གྲུབ། སྟོད་སྨད་ཀྱི་ཁྲོམ་ཆེན་ཀརྨའི་སྒར་ནས་རི་གླིང་ཕྱིན་ཆད་གང་བ་ལ་ཁྲོམ་དབང་མཛད།

༣༽ སངས་རྒྱས་རྡོ་རྗེ་འཆང་དངོས་སྐྱབས་རྗེ་པདྨ་ཉིན་བྱེད། རྒྱལ་དབང་ཐེག་མཆོག་རྡོ་རྗེ། མཁན་ཆེན་ཟླ་བ་བཟང་པོ། གཏེར་ཆེན་མཆོག་གྱུར་གླིང་པ། འཇམ་མགོན་བློ་གྲོས་མཐའ་ཡས། སྤྲུལ་སྐུ་འཇམ་དབྱངས་མཁྱེན་བརྩེ་སྟེ་བཀའ་དྲིན་མཚུངས་མེད་ཀྱི་རྩ་བའི་བླ་མ་རྣམ་པ་དྲུག་དང༌།

༤༽ བདག་ཅག་གི་མཁན་པོ་ཐུབ་དབང་གཉིས་པ་མཚན་བརྗོད་པར་དཀའ་བ་དོན་གྱི་སླད་དུ་མཚན་ནས་སྨོས་ན་ཟླ་སྤྲུལ་ཀརྨ་ངེས་དོན་བསྟན་པ་རབ་རྒྱས་དཔལ་བཟང་པོ་ཕྱོགས་ལས་རྣམས་པར་རྒྱལ་བའི་སྡེ་ཉིད་ཟུར་མང་དུ་ཕེབས་གྲུབ་པའི་སྤྱན་སྔར་མཁན་སློབ་ལྔ་ཚོགས་ཀྱི་དབུས་ན་རབ་ཏུ་བྱུང་ཞིང་མིང་ཀརྨ་མི་ཕམ་ཆོས་ཀྱི་སེངྒེ་ཕྲིན་ལས་ཀུན་ཏུ་ཁྱབ་པའི་སྡེ་ཞེས་བྱ་བ་གནང་ཏེ་དལ་འབྱོར་དོན་ལྡན་དུ་གྱུར། དེ་མཚམས་ཕྱག་ཆེན་ངེས་དོན་རྒྱ་མཚོའི་སྨིན་ཁྲིད་ཐོབ། མཁན་ཆེན་རིན་པོ་ཆེ་དང༌། བསྟན་འཛིན་རིན་པོ་ཆེ་དབུ་བཞུགས་ཀྱིས་ཚོགས་གར་ཆེན་མོ་བཙུགས་པའི་གར་སྣ་བྱས། ཁོང་རྣམ་པ་སར་གནས་ཀྱི་སེམས་དཔའ་བསྐྱེད་རྫོགས་ནུས་པ་ཆེན་པོ་གྲུབ་པའི་བྱིན་རླབས་བབས་ཀྱིས་མཐོང་སྣང་ཅུང་ཟད་ཀྱང་བྱུང༌།

༥༽ གཞན་ཡང་བཀའ་དྲིན་མཚུངས་པ་མེད་པ་མཁན་ཆེན་ཟླ་བ་བཟང་པོའི་མདུན་ནས་དེ་སྐབས་བླ་མ་དགོངས་འདུས་དང༌། རོལ་བཀའ་བརྒྱད་པདྨ་ཤེལ་ཕུག་སོགས་གསར་རྙིང་གི་སྨིན་གྲོལ་ཁྱད་པར་སྩལ།

༦༽ དེ་སྐབས་ཟླ་བཟང་རིན་པོ་ཆེའི་དབོན་ས་བཅུ་བྱང་ཆུབ་ཉི་མའི་མདུན་ནས་བྱང་ཆུབ་སེམས་དཔའི་ཞི་བ་ལྷའི་སྤྱོད་འཇུག་ལེའུ་བཅུ་པའི་ལྗགས་ཁྲིད་ཞུས་པས་དེ་ཕྱིན་རང་ནས་གཞན་ལ་ཕན་འདོགས་ཀྱི་ནུས་པ་གཏོ་བཅའ་རོ་ཕུད་ཐན་རྩིས་ཕན་ཆད་མཆོག་དམན་ཀུན་གྱིས་ཅི་ཟེར་ངག་མ་བཅག་པར་བྱས་རློམ་དང༌། བྱེད་འགྱུར་མང་པ་འདི་བྱང་ཆུབ་སེམས་དཔའ་ཆེན་པོ་དེ་དག་གི་གསུང་གི་ནུས་པས་བྱས་ཡིན་པས་བཀའ་དྲིན་ནམ་དུའང་འཁོར་བར་ག་ལ་ནུས།

༧༽ བདག་ཅག་གི་སྟོན་པ་ཐུབ་དབང་གཉིས་པ་མཁན་ཆེན་ཟླ་བ་བཟང་པོ་ལ་དེ་ཚུལ་སྙན་སྒྲོན་བྱས་པས་འཆད་སྤེལ་དགོས་པའི་བཀའ་ཡི་མེ་ཏོག་སྤྱི་བོར་བཀོད་ཅིང་དབུགས་དབྱུང་སྩལ་བ་དང༌།

༨༽ ལ་ལས་སྤྱན་རས་གཟིགས་ཡིན་ཚུལ་དང༌། ལ་ལས་ཟླ་སྤྲུལ་རིན་པོ་ཆེ་ཡིན་ཚུལ་བརྗོད་འདུག་པས་ངོ་བོ་གཅིག་པར་འདུག །

༩༽ ཟླ་སྤྲུལ་རིན་པོ་ཆེ་མདུན་ནས་ཡང་དག་ཐུགས་ཀྱི་ཕུར་གཅིག་མའི་དབང་ཐོབ། ཉིད་ནས་སྦྱིན་བདག་མཛད་དེ་ཀརྨའི་གཡར་མོ་ཆེ་རུ་གསང་ཕུར་གྱི་སྒྲུབ་ཆེན་བཙུགས། གར་འཆམས་ཀྱི་ཕྱག་ལེན་ཁོ་བོས་བྱས་ཤིང་གཞན་ལའང་བསླབ། དེ་དུས་ཟླ་སྤྲུལ་རིན་པོ་ཆེ་རྡོ་རྗེ་རྒྱལ་པོ། གཏེར་ཆེན་རིན་པོ་ཆེ་རྡོ་རྗེ་རྒྱལ་ཐེབ། སྣུམ་ཡབ་ཀརྨ་རྒྱལ་པོ་རིན་ཆེན་རྒྱལ་ཐེབ། ཕྲན་པདྨ་རྒྱལ་ཐེབ། ས་བཅུ་རིན་པོ་ཆེ་ལས་ཀྱི་རྒྱལ་ཐེབས་སོགས་ཀྱི་གཙོས་སྟོན་འཁོར་བརྒྱ་ཕྲག་ཙམ་འདུས།

༈ འཇམ་མགོན་བློ་གྲོས་མཐའ་ཡས་ཀྱི་རྣམ་ཐར་ནོར་བུ་སྣ་ཚོགས་མདོག་ཅན་ལས།

 མཁྱེན་བརྩེ་རིན་པོ་ཆེས་རྔོག་དཀྱིལ་ཆོག་བསྒྲིགས་ཐད་བོད་ནས་གསུང་བྲིས་ལན་གཉིས་ཙམ་གནང༌། ལོ་སྔ་མར་ཟླ་སྤྲུལ་ཞེ་སྤྲུལ་གཉིས་ལ་ནན་གསུང་སྟབས་ཁོང་རྣམ་གཉིས་ནས་དེ་ལྟར་མ་བསྒྲུབ་ཀ་མེད་ཀྱི་གསུང་ནན་ཡང་ནས་ཡང་དུ་མཛད་པར། རང་ཉིད་སྐྱེ་བརྒྱུད་བཟང་ངན་དང་སྨོན་ལམ་གྱི་མཐའ་ཅི་ཡོད་མི་ཤེས། ངན་པ་ཞིག་ཡིན་ཚེ་རང་གི་ཐར་པའི་ལམ་སྒོ་འགེགས། བསྟན་པ་ལའང་གནོད་པར་འགྱུར་བར་སྲིད་པས་དེ་སྔ་བྱ་བ་འདི་བརྩམས་མ་ཕོད་ནས་ལུས། ད་སྟེ་དགོས་ངེས་ཡིན་ཚེ་དང་པོ་སེམས་ཐག་ཆོད་པ་ཞིག་དགོས་པས། ཆགས་མེད་རིན་པོ་ཆེའི་ཞལ་ནས། ལྷ་ཚོགས་བརྒྱ་ཕྲག་ཙམ་གྱི་བསྙེན་སྒྲུབས་ཐེམས། །ངན་སྔགས་དབང་སྡུད་གཅིག་ཀྱང་བསྒྲུབས་མ་མྱོང༌། ལས་ཚོགས་འདི་ཙམ་བསྒྲུབ་ན་འགྲུབ་འོས་ཡིན། །ཞེས་གལ་ཆེ་དུས་སྐྱེ་བ་དང་ཚེ་ཚད་བརྟག་པ་རེ་མཛད་ཚུལ་གསུངས་པ་ལྟར་ཟླ་སྤྲུལ་ཉིད་ཀྱང་དེ་དང་མཚུངས་པས་ཐོག་མར་སྐྱེ་བརྟགས་ཤིག་མཛད་གྲུབ་ཞུས་པར། ཁོང་གི་ཐུགས་དམ་རྒྱལ་བ་རྒྱ་མཚོ་ཡིན་ཀྱང་དེ་སྐབས་ཐུགས་རྗེ་གསང་འདུས་ཀྱི་བསྙེན་པ་བདུན་ཕྲག་གསུམ་བཞུགས། དེ་ཚེ་སྐྱེ་བརྟག་གི་རྫས་སྒྲུབ་གྲུབ་མཐར་ལས་སྦྱོར་མཛད་པའི་མནལ་ལྟས་ནས། སྟོད་དུ་བླ་མ་ཞིག་གི་རྣམ་ཐར་དཔེ་ཞིག་གཟིགས་པར་གསར་རྙིང་བོན་སོགས་མང་པོ་ཞིག་གི་རྣམ་ཐར་དང་འགྲོ་དོན་བྱས་ཚུལ་བཀོད་པའི་མཐར། དེ་དང་དེ་དག་བཅུ་བཞི་ཡི། །རྒྱན་གྱི་མཆོག་ཏུ་ངེས་པར་འགྱུར། །ཅེས་པའི་མཆན་བུར། འདི་ལ་གནད་ཡོད་ཟེར་བ་བྲིས་པ་ཞིག་སྣང༌། ནམ་གྱི་ཆ་སྨད་དུ། ཐང་གྲུ་བཞི་ཞིག་གི་ཕྱོགས་བཞིར་ཨོ་རྒྱན་རིན་པོ་ཆེ་ཕྱག་ན་ཐོང་ཤོལ་བསྣམས་པ་བཞི། མཚམས་བཞིར་འབྲུའི་སྣོད་བཟུང་བ་བཞི། ཁྲོམ་ཚོགས་ཤིན་ཏུ་མང་བ་བཅས་འདུག །བུད་མེད་ཞིག་ལ་འདི་ཅི་རེད་དྲིས་པར། འདི་རིག་འཛིན་གཏེར་བདག་གླིང་པས་སྨིན་གྲོལ་གླིང་འདེབས་སྐབས་ཨོ་རྒྱན་རིན་པོ་ཆེ་ཞག་བདུན་བསྒྲུབས་པས་གྲུབ་ནས་ས་གཞི་བྱིན་རླབས་མཛད་པ་རེད་ཟེར་བས་ཁོང་གི་ཐུགས་ལ་ཀོང་སྤྲུལ་སྨིན་གླིང་གཏེར་ཆེན་གྱི་རྣམ་འཕྲུལ་འཁྲུལ་མེད་ཡིན་འདུག་དགོངས་པ་བྱུང་འདུག །དེ་རྗེས་ཤིག་གི་མནལ་ལམ་དུ་རི་མགོར་མཁར་མཐོན་པོ་ཁང་བརྩེགས་མང་ཙམ་ཞིག་གི་སྟེང་མར་ང་བསྡད་འདུག །ཉིད་ནས་བསྐུལ་མ་མཛད་སྣང་ལྟ་བུའི་ཤོག་དྲིལ་ཆེན་པོ་ཞིག་ནམ་མཁར་ཡང་ཡང་བལྟ་ཞིང་བྲི་འདུག་པ། ནམ་མཁར་གཟིགས་པ་ཅི་རེད་དྲིས་པར། ཕྲན་གྱི་རྩོམ་རིགས་ཐམས་ཅད་ལྷ་ལ་ཞུས་ནས་འབྲི་བ་ཡིན་ཟེར་བས་ཐུགས་ཤིན་ཏུ་དགྱེས་ཤིང་ཚིག་དོན་བཟང་བ་དང་བྱིན་རླབས་ཀྱང་ཤིན་ཏུ་ཆེ་འདུག་སྙམ་ནས་དད་སྤྲོ་དཔག་མེད་སྐྱེས་པ་བྱུང་གསུངས།

༈ སྣ་ཚོགས་མདོག་ཅན་ལས།

 དབོན་སྤྲུལ་རིན་པོ་ཆེས་ཐུགས་རྗེ་གསང་འདུས་ཀྱི་བུམ་སྒྲུབ་གསར་འཛུགས་མཛད་རྒྱུའི་ལག་ལེན་སོགས་བསླབ་སྟོན་བྱས། ཆུ་གླང་གནམ་ལོ་གསར་ཚེས་ནང་ཟླ་སྤྲུལ་རྡོ་རྗེ་རྒྱལ་པོ། ངེད་ཀྱིས་རྒྱལ་ཚབ་བྱས། འདུས་པ་མང་ཚོགས་བཅས་བུམ་སྒྲུབ་ལེགས་པར་བྱས། ཕྱི་ནང་གི་ལྟས་ཀྱང་ལེགས་པར་བྱུང༌།

༈ གཏེར་ཆེན་མཆོག་གླིང་རྣམ་ཐར་བཀྲ་ཤིས་དབྱངས་ཀྱི་ཡན་ལག་གསལ་བྱེད་ལས།

 གདན་ས་འདིར་གཞན་ཟོབ་བརྫུན་གཏེར་མིན་གཏེར་འདྲ་རིགས་འོང་ཚེ་ཐོག་སེར་དང་ས་ཚུབས་རླུང་དམར་ཆོ་འཕྲུལ་རེ་ངེས་པར་འོང༌། སྐྱ་སུ་གཏེར་སྟོན་འདི་བྱོན་པའི་ནམ་མཁའ་གཤིས་འཇམ་པ་སོགས་ལེགས་པའི་ཡ་མཚན་བྱིན་ཆེ་བ་ཆོས་རྗེ་ཁམས་སྨྱོན་པ་ཀརྨ་ཐེག་མཆོག་བསྟན་གསལ་རང་གི་རྨི་ལམ་དང་མཚུངས་པས་རྟེན་འབྲེལ་གྱི་གནད་མ་འཕྱུགས་ན་ཀརྨ་པའི་སྐུ་ཕྲེང་རེར་བར་ཆད་ཟློག་པའི་གཏེར་ཆེན་རེ་བྱོན་སྲིད་པའི་ཚད་ལྡན་ཞིག་ཡིན་ན་འཐད། གཞན་གྱི་མཐོང་ལས་མ་མཐོང༌། ཅི་ལྟར་ཡང་ཟླ་སྤྲུལ་རིན་པོ་ཆེ་འདི་མཁྱེན་རྟོགས་ཀྱི་ཡོན་ཏན་གྲུབ་ཆེན་སངས་རྒྱས་མཉན་པ་དང་མཚུངས་པས་འབྱེད་འོང༌། རྟེན་འབྲེལ་གྱི་གནད་མི་འཕྱུགས་པར་བསྟན་འགྲོ་སེམས་ཅན་ལ་ཕན་ཐོགས་པ་ཞིག་འབྱུང་ན་ངོ་མཚར་ཆེ་ཞེས་དང༌། མཁན་ཆེན་ཟླ་སྤྲུལ་རིན་པོ་ཆེ་སྔོན་དཔལ་སྤུངས་སུ་བཞུགས་པས་འཇམ་མགོན་བློ་གྲོས་མཐའ་ཡས་ཀྱི་བཀས་བསྐུལ་བའི་ཐུགས་རྗེ་ཆེན་པོ་རྒྱལ་བ་རྒྱ་མཚོའི་སྒོ་ནས་བརྟགས་པ་མཛད་པའི་དག་སྣང་དུ། སྟོང་ནག་མགོན་སྤྲུལ་ཀརྨ་སྒྲུབ་བརྒྱུད་བསྟན་རྒྱས་ཀྱི་དར་ཉིན་མོ་བདེ་ལེགས་ཞིག་དང་ཕྱག་བཅས་ཕུལ་ནས། སྐྱ་སུ་གཏེར་སྟོན་འདི་ཚད་ལྡན་ཡིན་མིན་ཐུགས་ཐག་ད་ལྟ་རང་གནང་དགོས་ཞུས་བྱུང་སྣང་དང་མཁན་ཆེན་ཉིད་གཟིམས་ཁང་ཁར། དེ་མ་ཐག་ཕེབས་པའི་དཔལ་སྤུངས་ཤྭ་རི་ཨཱ་ཙརྻའི་སྒང་ནས་ཉི་མའི་དཀྱིལ་འཁོར་ཐོག་མར་འཆར་བ་དང༌། ཤར་དུ་རྒྱ་སྟག །ལྷོར་འབྲུག །ནུབ་ཏུ་སེངྒེ། བྱང་དུ་ཁྱུང༌། འོག་ཏུ་རུ་སྦལ། ནུབ་ཕྱོགས་གངས་རིའི་ཕྲེང་བ་སོགས་གཟིགས་སྣང་གསལ་བར་ཤར་ཀྱང༌། རང་གིས་བརྟགས་པའི་འཁྲུལ་སྣང་ལ་ངེས་པ་ཅི་ཡོད་དགོངས་ནས་གཏེར་སྟོན་ལ་སྐུ་རིམ་ཙམ་ལས་དབང་ཆོས་མ་གསན། སྐབས་འདིར་ཀརྨའི་ས་ར་ཧ་གསུང་བྱོན་མདུན་ཡང་དུ་བརྟགས་པ་མཛད་པའི་མནལ་ལམ་དུ། མི་འགྱུར་རྡོ་རྗེས་ཕྱག་བྲིས་བཀའ་རྒྱ་མཐིལ་དམར་ཅན་མཁན་ཆེན་ལ་བསྩལ་བའི་འབྲུ་དོན་དུ། གཏེར་སྟོན་མཆོག་གྱུར་གླིང་པ་འདི་གཏེར་ཆེན་རྩོད་མེད་ཚད་མ་སུམ་ལྡན་ཡིན། ད་ལན་ཁྱེད་རང་གིས་ཆོས་མ་གསན་ན་རྟེན་འབྲེལ་གྱི་སརྒ་ལོག་འགྲོ་བས་བསྟན་འགྲོ་སེམས་ཅན་ལ་ཕན་ཐོགས་མིན་ད་ལྟ་འདིར་ཡིན་པས་དབང་ལུང་ཁྲིད་རིམ་ཞུས་ལ་རྟེན་འབྲེལ་མི་འཆོལ་བར་གྱིས་ཞེས་འདུག་པར་དད་མོས་དང་དགའ་སྤྲོ་དཔག་ཏུ་མེད་པ་ཐོབ། ཕྱིར་ཉིན་ཞིག་རྒྱལ་ཕུར་གྲུབ་པའི་སྦྱོར་བ་གཟའ་སྐར་བཟང་པོར་ཤུགས་ཀྱིས་འགྲིགས་པས། གཏེར་གསར་བི་མ་མི་ཏྲའི་དབང་བཞི་ཁྲིད་དང་སྦྲེལ་བ་ཐོག་མར་གསན་སྐབས་མཁན་སློབ་གཉིས་ཀས་སྔོན་གྱི་གནས་ཕལ་ཆེར་རྗེས་སུ་དྲན་པའི་བགྲོ་གླེང་སོགས་ཀྱིས་ཐུགས་ཡིད་གཅིག་ཏུ་འདྲེས་ཤིང་ལྟ་དགོངས་ཀྱི་ཉམས་མགུར་སོགས་ལོ་རྒྱུས་མང་དུ་ཡོད། ཐུགས་རྗེ་ཆེན་པོ་པདྨ་གཙུག་ཏོར་དྲི་མེད་ཀྱི་དབང་ལུང་ཕུལ་སྐབས། ཨོ་རྒྱན་པདྨ་འབྱུང་གནས་མཐིང་ག་ཁྲོ་འཛུམ་ཐོར་ཚུགས་རུས་རྒྱན་སྟག་ཤམས་དར་མཐིང་དམར་གྱི་ཅོད་པན་དར་གྱི་པ་ཏྲ་ཁྲ་བོ་དང་ལྡན་པ་ཐོད་སྐམ་གྱི་དབུ་རྒྱན། རིན་པོ་ཆེ་དང་མེ་ཏོག་གི་ཕྲེང་བ་བརྒྱན་པའི་ཕྱག་གཡས་བདུད་རྩིས་བཀང་བའི་ཐོད་པ་བཏེགས་ཤིང༌། གཡོན་ཁ་ཊྭཱཾ་ཀ་རྩེ་གསུམ་དཀུར་བརྟེན་ཅིང་མཛད་པ། ཞབས་གཡས་བསྐུམ་ཞིང་གཡོན་བརྐྱངས་པའི་རོལ་སྟབས་ཀྱིས་པད་ཟླ་འཇའ་སྤྲིན་གྱི་ཀློང་དུ་གནས་པས་ཀརྨའི་དམ་ཅན་བྲག་ནས་ཟབ་གཏེར་བཞེས་པར་ལུང་བསྟན་པ་ལྟར། རྗེ་གཏེར་ཆེན་མཆོག་དང༌། ཟླ་སྤྲུལ་ཁུ་དབོན་གསུམ། རྟོགས་ལྡན་དཀོན་མཆོག་རྒྱལ་མཚན་སོགས་དཔོན་སློབ་བདུན་ཕེབས་ཤིང་གཏེར་གྱི་ཁ་བྱང་བཞེས་པའི་གནས་གླེ་ཐུ་བྲག་གུང་མོ་འདྲ་བ་དང༌། གཏེར་གནས་དངོས་གསང་བ་གཉེར་གཏད་ཡིན་ཞེས་ཀྱིས་གཏེར་ཁུང་དངོས་མི་གསལ་ཡང་ཚེས་བརྒྱད་ཟླ་བ་ཞེས་བྲག་ཟླ་གམ་འདྲ་བ་དེ་ནས་ཡིན་པར་སྙམ། གང་ལྟར་མེ་འབྲུག་ས་ག་ཟླ་བའི་ཚེས་བཅོ་ལྔ་ལ་འབྱུང་ལྔའི་རྒྱ་རིམ་པར་བཀྲོལ་ཏེ་གཏེར་གྱི་སྒྲོམ་བུ་ཕུར་བུའི་དབྱིབས་ལྡན་བཞེས་ནས། མཁན་ཆེན་རྡོ་རྗེ་འཆང་སུ་ཙནྡྲའི་ཕྱག་ཏུ་ཕུལ་བ་དང་འབྱུང་ལྔའི་ཟེར་དང་བཀའ་སྲུང་གི་ཟིལ་གྱིས་རྗེ་མཁན་ཆེན་རིན་པོ་ཆེ་ཡང་ཅུང་ཟད་ཐོམ་ཐོམ་པའི་རྣམ་པས་འལ་མ་འོལ་གྱིས་སྤྱན་ལམ་ཐམས་ཅད་ཁྲེ་ཆེམ་མེ་བྱུང་བས་སྐྲ་བདུག་དང་སྐུ་སྐྱོར་ཕུལ་དགོས་ཙམ་དང་དེ་སྐབས་གཏེར་སྒྲོམ་ཉིད་དྲོད་དང་མ་བྲལ་བས་ཚ་ཆ་ལེ་བ་ཕྱག་གིས་འཛིན་ཚུགས་པ་ཙམ་ཡོད་སྣང་ཤར་ཞེས་གསུངས་པར་གྲགས། གང་ལྟར་ཟབ་གཏེར་བར་ཆད་མེད་པར་བཞེས་ཤིང་ཤིན་ཏུ་གསང་རྒྱའི་ཁོང་ནས་འཇིག་རྟེན་དབང་ཕྱུག་དཔལ་ཀརྨ་པ་རིམ་བྱོན་གྱི་གཟིམ་ཆུང་ཞྭ་དམར་ཆོས་ཀྱི་དབང་ཕྱུག་གི་ཕྱག་བྲིས་དཔལ་མདའ་བསྣུན་ཞབས་གསུང་བྱོན་གྱི་མདུན་ཧོར་ཟླ་གསུམ་པ་ནག་པ་ཟླ་བའི་ཚེས་བཅུ་དུས་ཁྱད་པར་ཅན་ལ་དབུ་བཙུགས་ཏེ་དཀར་ཤོག་གི་ངོས་སུ་ལེགས་པར་ཕབ་པས་ཟླ་བ་དེ་ཁོངས་སུ་རང་སྐལ་ཟབ་པ་སྐོར་བདུན་གྱི་གཞུང་རྣམས་ལེགས་པར་གྲུབ་པ་དེ་དག་གི་ཚེ་གཏེར་སྒྲོམ་གྱི་སྟེང་དུ་འཇའ་དཀར་པོ་ཟུག་པ་དང༌། བརྡ་ཡིག་ནི་ལྕགས་བྱང་གི་ངོས་སུ་གྲི་ཡི་པྲ་ལྟར་ཤར་བ་དེ་ལ་གཟིགས་པའི་རྐྱེན་ལ་བརྟེན་བྱང་བུ་ཇེ་ཆེར་གྱུར་ནས་བརྡ་ཡིག་མང་དུ་ཤར་བ་ན་ཐོགས་མེད་གསུངས་ཤིང་བྲི་ཆོག་པ་དང༌། ཟླ་སྤྲུལ་རིན་པོ་ཆེས་ཀྱང་བརྡ་ཡིག་སྣ་ཚོགས་འདྲ་མིན་གཟིགས་པ་སོགས་ཕན་ཚུན་ཐུགས་ཡིད་ཆེས་ཤིང་དད་མོས་ཀྱི་འདབ་བརྒྱ་རྣམ་པར་གྲོལ་ལོ། །ལེགས་པར་གྲུབ་ནས་གཏེར་གྱི་མངའ་འབུལ་ཚོགས་དང་བསྐང་བའི་རིམ་པ་ཟབ་རྒྱས་མཛད། ཟབ་རྒྱས་ཆོས་ཀྱི་འབེལ་གཏམ་དང་སྐྱེས་རབས་སྣང་ཚུལ་སོགས་མཁན་ཆེན་ཟླ་འོད་གཞོན་ནུའི་རྣམ་ཐར་དུ་བཀོད་པ་རྣམས་སོ། །

༈ བཀྲ་ཤིས་དབྱངས་ཀྱི་ཡན་ལག་གསལ་བྱེད་ལས།

 སྙིང་གི་གནད་གདམས་ལུང་བྱང་ལས། གཉགས་ཆེན་མཆོག་གི་སྐྱེས་མཆོག་དམ་པ་ལས༔ ཐབས་ལམ་ཟབ་མོའི་ལམ་སྦྱོར་ནུས་སྩལ་འདོན༔ ཅེས་གསུངས་པ་རྗེ་གྲུབ་པའི་དབང་ཕྱུག་མཆོག་གི་མཚན་ཅན་གྱིས་གུ་རུ་རིན་པོ་ཆེའི་བཀའ་གྲུབ་པའི་ཟབ་གཏེར་ལག་ཏུ་ལོན་པ་རྣམས་རང་ཉམས་སུ་ལེན་ཅིང་སྐུ་མཚམས་བཅད་རྒྱ་དམ་པོས་དབེན་པ་ལས་སྔགས་འཆང་གི་མིང་བཏགས་ཅིང་ཟབ་གཏེར་མང་པོ་སྤེལ་ཀྱང་གསར་ངས་ཙམ་ལས་ཉམས་ལེན་སྙིང་པོར་དྲིལ་བ་དཀོན་ཞེས་སོགས་ཐུགས་ངེས་བརྟན་པོར་གནང་བ་ན། མཁན་ཆེན་ཟླ་བ་བཟང་པོའི་ཞལ་ནས། རྗེ་ཉིད་ཀྱི་བཞེད་པ་ལྟར་དེང་སང་གི་དུས་ཀྱིས་བྱས་པའི་མི་རྣམས་ལ་དངོས་མཚུངས་དེ་འདྲ་ཞིག་འདུག་རུང༌། གང་ལྟར་ཨོ་རྒྱན་རིན་པོ་ཆེའི་དགོངས་པ་ལས་ལྷག་པར་མ་མཆིས་མོད། དེས་ན་གསང་བའི་ལུང་བྱང་ལྟར་གསང་གྲོགས་ཌཱ་ཀིའི་ཐབས་ཤེས་ཡ་བྲལ་མ་སོང་བར་གལ་ཆེ། གུ་རུ་པདྨའི་བཀའ་ཇི་ལྟ་བར་བསྒྲུབ་མཛད་ནས་རྡོ་རྗེའི་གསུང་ལ་འཁྲུལ་པ་མེད་ཕྱིན་ཕྲིན་ལས་འགོག་པ་ག་ལ་སྲིད་སོགས་ནན་ཏན་ཞིག་ཏུ་གདམས་པས། ཆོས་ཀྱི་བདག་པོ་ཁྱད་པར་དུ་གྱུར་པས་སྨོན་ལམ་དང༌། ཐུན་མོང་མ་ཡིན་པའི་བླ་མའི་བཀའ་དང༌། བསླབ་སྟོན་གྱི་ཚིག་དོན་ཟབ་པ་སོགས་ཀྱིས་དགོངས་པ་རྙེད་དེ། རིག་མའི་མཚན་ཡིག་ལོ་རྟ་དང་བཅས་གསལ་བར་གནང་བ་ནི། གནད་གདམས་ལས། ལྷོ་ཟླའི་གནས་དྲུག་ཕྱོགས་སུ་སུ་ཁའམ༔ དྷརྨའི་མིང་འཛིན་རྟའམ་སྤྲེལ་ལོ་མ༔ ངང་རྒྱུད་རིང་ལ་སྨིན་མ་གཡུང་དྲུང་རིས༔ གནས་ལྔར་སྨེ་བས་མཚན་ཅིང་རི་དྭགས་ཅན༔ ཁྱད་པར་སྲིན་ལག་གཡས་ལ་ཏྲྃ་རིས་ཅན༔ དེ་ཉིད་ངང་ཚུལ་རྒྱལ་མོའི་སྐྱེ་བ་སྟེ༔ རྟེན་འབྲེལ་འགྲིགས་ན་ནམ་རྫོང་ཟབ་གཏེར་ཐོན༔ གལ་ཏེ་མ་འགྲིགས་ཟབ་གཏེར་ཐམས་ཅད་འཁྲེན༔ གཏེར་སྟོན་མཁའ་འགྲོའི་འཁོན་པས་རྐྱེན་དུ་འགྲོ༔ ཞེས་དང་ཞལ་གདམས་སུ་མཚོ་ཆེན་པོ་དང་འབྲེལ་བར་ཡོད་ཅེས་སྩལ་པས། དབོན་བླ་མ་དཱ་ཤ་བྷུ་མི་བཛྲ་གརྦྷ་དཔོན་འཁོར་རྒྱམ་གཞུང་གི་ཕྱོགས་སུ་ཆེད་ཀྱིས་ཕེབས་ནས་ཐུགས་དཔྱོད་ཞིབ་པར་གནང་ཡང་ལོ་རྟ་མཚན་ཡིག་མཚུངས་པ་མ་རྙེད་པས། སླར་ཡང་བསྐྱར་ཞུས་པ། སྙིང་བྱང་ལས། རྩི་ཡི་མར་ལུང་མདའ་ཞེས་གསལ་བར་བསྟན་པས་མཚོ་ཆེན་པོ་ཉིད་རབ་ཤིས་གླེ་མཚོ་དང་ལུང་ཞེས་ས་མིང༌། ལོ་སྙིང་ཤིང་ཕོ་རྟ། མཚན་བདེ་ཆེན་ཆོས་སྒྲོན་སོགས་སྤྱོད་ཡུལ་མཚན་ཉིད་དང་བཅས་པ་ངེས་ཤེས་འདྲོང་བ་རྙེད་པ་ན་དེ་ཡང་ཡེ་ཤེས་དྷཱ་ཀི་དེ་ཉིད་ཡེལ་ཕུག་ནམ་མཁའ་མཛོད་དུ་ལོ་དེའི་ཟླ་བ་དྲུག་པར་ཐབས་ཤེས་ཀྱི་རྟེན་འབྲེལ་འགྲིགས་དགོས་པའི་ལུང་བསྟན་བྱུང་བ། དེར་ཡང་ལས་ངན་ཁུར་གྱིས་ལྕི་བའི་བན་གཞོན་སེར་གཟུགས་ཞིག་ཡོད་སྐད་ཀྱང༌། མཁན་ཆེན་རྡོ་རྗེ་འཆང་སུ་ཙནྡྲས་ཐབས་མཁས་ཐུགས་རྗེས་སྟོབས་སྣ་ཚོགས་བསྐྱེད་ཅིང༌། ཟུར་མང་བསྟན་འཛིན་སྤྲུལ་སྐུ་ཀརྨ་ཀློང་ཡངས་བདེ་ཆེན་སྙིང་པོའི་མདུན་ཞུ་ཡིག་མཛད་པས་དམ་པ་དེ་ཡང་སྦྱངས་པའི་ཡོན་ཏན་སྔོན་དུ་སོང་བའི་ཡེ་ཤེས་ཀྱི་སྤྱན་ལ་རྡུལ་མེད་པ་ཞིག་བཞུགས་པས་དགོས་དོན་ཐམས་ཅད་མཁྱེན་བཞིན་གྱིས་སོ་སོར་བཀའ་བསླབ་ཞིབ་ལྷུག་མཛད་པ་དང༌། ལྷ་ལྕམ་ཉིད་ཀྱི་མ་ཡུམ་འཇང་བཟའ་སྐྱིད་ལུ་ཟེར་བ་དམ་པའི་ཆོས་ཚུལ་ཅུང་ཟད་ཤེས་པ་ཞིག་ཡོད་ཆ་པས་དེ་གཙོས་ལ། སུ་ཙནྡྲའི་བཀའ་ཤོག་ཞི་དྲག་གང་ཡང་གོ་བ་ངེས་པ་ཅན་གནང་བ་བཅས་ཀྱི་མཐུས་ཉེས་པ་ལས་མི་འགོག་ཀ་མེད་ཀྱིས་ལེགས་པར་སྤྲོ་བ་ནི་ཤུགས་ཀྱིས་བྱུང་བ་དང༌། གཏེར་ཆེན་ཆོས་ཀྱི་རྒྱལ་པོ་དང་མཁན་ཆེན་རྡོ་རྗེ་འཆང་ཟླ་བ་བཟང་པོ་མཁན་སློབ་ལྷན་ཅིག་བཏེགས་ཏེ་ཟླ་ཉིན་ཁ་ལ་རོང་སྒོ་དང་ན་བུན་རྫོང་བཅས་རྡོ་རྗེའི་གནས་ཆེན་འདབས་འབྱོར་གྱི་དྲུང༌། སྐུ་རྟེན་གྲུ་ཁར་ལས་ལྡན་ཌཱ་ཀིའི་གཙོ་མོ་བདེ་ཆེན་ཆོས་ཀྱི་སྒྲོན་མ་དང་མཇལ་འཕྲད་མཛད་ཅིང༌། མཁན་ཆེན་རིན་པོ་ཆེས་ཁྲུས་དང༌། སྒྲུབ་ཐབས་རིན་འབྱུང་ནང་གི་ཐུགས་རྗེ་ཆེན་པོ་རྒྱལ་བ་རྒྱ་མཚོའི་དབང་གིས་སྨིན་པར་མཛད་ཅིང་གནས་དུས་ཕྱི་ནང་གི་རྟེན་འབྱུང་བཟང་རབ་འགྲིགས་པས་ནམ་མཁའ་མཛོད་ཀྱི་ཟབ་གཏེར་གྱི་སྒོ་མ་འགགས་པ་ནི་མཁའ་འགྲོ་འདི་ལ་རག་ལས་པས། གནད་དོན་དེ་ལས་མ་འཆོལ་བ་ཡང་མཁན་ཆེན་བླ་མའི་ཐུགས་རྗེ་ལས་བྱུང་བར་གྲགས། ཞར་བྱུང་དུ་གཉགས་བན་རྡོ་རྗེ་རྒྱལ་པོའི་རྣམ་འཕྲུལ་ས་བཅུ་བཛྲ་གརྦྷས་གཏེར་ཆེན་རིག་པ་འཛིན་པ་སྟང་དཔྱལ་སྟོན་འཁོར་ལ་ཆིབས་སྐྱེལ་མཛད་དེ། སྐུ་རྒྱལ་ཟངས་རི་འབར་བའི་ཞོལ་འགྲིགས་ལ་རྡོ་དཀར་སྒང་དུ་བཞུགས། བི་མའི་ཡང་ཏིག་ཡེ་ཤེས་གསང་ལམ་གྱི་ཕྱག་བྲིས་ཡང་གཏེར་དུས་སྦས་པར་ཕེབས་ཤིང་ལམ་ལྟག་ཕ་བོང་གྲུ་རྣམ་པ་ཅན་གྱི་སྟེང་དུ་གླེགས་བམ་ཉིད་བཀོད། ཉེ་ལོགས་སུ་བཞུགས་ཏེ་གསུང་འཕྲོས་སྣ་ཚོགས་སྐབས་གློ་བུར་དུ་སེར་སྤྲིན་གཡོ་བའི་འབྲུག་སྒྲ་དང་ཐོག་གློག་འཁྱུག་པས་སློབ་དཔོན་རྣམས་མགྱོགས་པར་ཕེབས་དགོས་པ་བྱུང༌། གཏེར་ཆེན་ལས་གཞན་པས་གླེགས་བམ་བརྗེད་པ་ལྟར་སོང་བས་ནུབ་ནམ་ཕྱེད་ཙམ་ན་ཕེབས་སྐབས་ས་གཡོ་བ་ཞིག་གྲགས་པ་དང་ས་བཅུ་བཛྲ་གརྦྷའི་ཐུགས་ལ་ཝལ་གྱིས་ཤར་ཡང་ཆར་མུན་གཏིབས་པས་ཅི་བྱར་མ་གྱུར། ནང་པར་སྐྱ་རེངས་ཤར་བ་དང་བཞེངས་ཏེ་ཕེབས་པས་ཕ་བོང་དེ་ཁ་གཉིས་སུ་གྱུར་པའི་བར་ནས་གླེགས་བམ་གྱི་སྣེ་མོ་མངོན་ཙམ་གཟིགས་པས་དེ་སྐབས་ཇི་མི་སྙམ་པ་དང༌། ཕྱིས་དེ་དང་འདིའོ་ཞེས་ད་ལྟར་ཕ་བོང་སྔར་ལྟར་སོས་པའི་རི་མོ་བཅས་མཇལ་དུ་ཡོད་དོ། །

༈ བཀྲ་ཤིས་དབྱངས་ཀྱི་ཡན་ལག་གསལ་བྱེད་ལས།

 རྗེ་མཁན་ཆེན་ཟླ་བ་བཟང་པོ་ཆེད་དུ་སྤྱན་དྲངས་པ་ལ་སྟོན་འཁོར་རྣམས་ཀྱིས་ཆིབས་བསུ། ཐོག་རོལ་གསེར་ཕྲེང༌། མཎྜལ་བཤད་པ་སོགས་ནས། གྲྭ་གསར་བུ་རྣམས་ཀྱི་རབ་ཏུ་བྱུང་བ་དང་བསྙེན་པར་རྫོགས་པར་ཞུས། གྲགས་པ་དཔལ་བརྩེགས་ཀྱིས་ཞུས་པ་ལྟར་སྒམ་པོ་གསང་ལམ་གྱི་དབང་དང༌། དགོངས་འདུས་སྒྲུབ་ཆེན་དང་འབྲེལ་མཁན་ཆེན་རྡོ་རྗེ་འཆང་ལས་དབང་ཡོངས་རྫོགས་གསན། མཁན་སློབ་གཉིས་བཀའ་བགྲོས་ཏེ། ཀརྨ་རིན་ཆེན་དར་རྒྱས་དཔལ་བཟང་པོ་ཨེ་ཝྃ་ཆོས་སྒར་གྱི་འདུལ་བ་འཛིན་པའི་སྡེ་གཙོས་རིས་སུ་མ་ཆད་པར་བསྙེན་རྫོགས་གནང་བའི་མཁན་པོར་བསྐོས་ཤིང་བསྟན་པ་གཏད། མགུལ་དར། རྡོར་དྲིལ། ཕྱག་བྲིས་བཅས་སྩལ་ཏེ་ཁྲིར་མངའ་གསོལ།

༈ གཏེར་ཆེན་མཆོག་གླིང་བཀའ་འབུམ་ནང་ངོས་འཛིན་མཛད་ཚུལ་མཁྱེན་གཉིས་ཡེ་ཤེས་རང་གསལ་ལས།

 ཨོཾ་སྭ་སྟི། ཀུན་གཟིགས་བླ་མས་མ་སྒྲིབ་ས་ལེར་གཟིགས། །བདག་གིས་བླ་མར་གསོལ་བ་བཏབ་པའི་ཚེ། །དགེ་རྒྱལ་བ་ཞེས་བྱ་བའི་ས་ཕྱོགས་སུ། །བར་མའི་དཔོན་ལ་བླ་མ་འཁྲུངས་པར་ངེས། །ཡབ་དེ་གང་ཡིན་ཆ་མི་འཚལ་བ་ན། །ལྕགས་ཀྱུ་དམར་པོ་འོད་འཕྲོ་བསྟན་བྱུང་བས། །ཛམ་ལྷ་དམར་པོའི་སྲས་སུ་འཁྲུངས་བར་ངེས། །ལྷ་སའི་གནས་ནས་བླ་མ་ཆོས་དབྱིངས་ལ། །རང་རེ་རྣམས་ཀྱི་བཀའ་དྲིན་སུམ་ལྡན་དེ། །བར་མའི་དཔོན་ལ་འཁྲུངས་པར་ངེས་རྙེད་པས། །ཁྱེད་ཀྱི་བཀུར་སྟི་ཕུ་དུད་གྱིས་ཤིག་སྨྲས། །ཁོང་ནི་མར་སླེབས་ཛམ་དམར་ཡུམ་དེ་ལ། །སྲས་ནི་ཞག་བདུན་འོད་ཟེར་འབར་བ་འཁྲུངས། །དེ་ལ་སྲི་ཞུ་ལེགས་པར་མཛད་འདུག་པ། །བདག་ལ་ལྐོག་གྱུར་མངོན་ཤེས་མེད་ངེས་ཀྱང༌། །བླ་མའི་ཐུགས་རྗེའི་མཐུ་ལས་གྲུབ་པར་ངེས། །བཀྲ་ཤིས་དགེ་ལེགས་བསྟན་འགྲོའི་དཔལ་དུ་ཤོག །ཅེས་དང༌།

༈ གཏེར་ཆེན་མཆོག་གླིང་རྣམ་ཐར་རྒྱལ་བསྟན་ཉིན་བྱེད་འོད་སྣང་ལས།

 གཉགས་ལོ་ཙཱ་བ་ཆེན་པོ། ཆུ་བོ་བཞིའི་བཀའ་བབ་གཅིག་ཏུ་འདུས་པའི་སློབ་དཔོན་ཆེན་པོ་དེ་ཉིད་ཀྱི་རྣམ་འཕྲུལ། ཕྱི་ཐོས་པའི་སྒྲོ་འདོགས་ཆོད། ནང་བྱང་ཆུབ་སེམས་ཀྱི་ཐུགས་རྒྱུད་འབྱོང༌། གསང་བ་སྔགས་ཀྱི་རིམ་པ་གཉིས་ལ་དབང་འབྱོར་ཞིང༌། ཡང་གསང་ཕྱག་རྫོགས་ཀྱི་རྟོགས་པ་མངོན་དུ་གྱུར་ནས། རང་དོན་ཕུན་སུམ་ཚོགས་པ་མཐར་ཕྱིན། གཞན་དོན་ཕུན་སུམ་ཚོགས་པ་རྟེན་གཞི་གཙུག་ལག་ཁང་མང་དུ་བཞེངས། བསྟན་རྩ་དགེ་འདུན་གྱི་སྡེ་མང་དུ་སྤེལ། བསྟན་པའི་སྙིང་པོ་གསང་སྔགས་གྲུབ་པ་བརྙེས་པའི་ཞལ་སློབ། ཡ་ཀི་དབུས་གཙང་མན་ཆད། མ་ཀི་རྒྱ་རོང་འཇང་པ་ཡན་ཆད། དགུང་ལ་ཉི་ཟླ་སྐར་གསུམ་བཀྲ་བ་ལྟར། བསྟན་པ་དང་སེམས་ཅན་ལ་ཕན་པ་རྒྱ་ཆེན་མཛད་བཞིན་པའི་སྐྱེས་ཆེན་དམ་པ་མང་དུ་བསྐྲུན་པར་མཛད་པའི་མཁས་དང་གྲུབ་པའི་དབང་ཕྱུག །ཁམས་གསུམ་འགྲོ་བའི་འདྲེན་མཆོག །ས་གསུམ་སྐྱེ་རྒུའི་སྐྱབས་གནས། དུས་གསུམ་རྒྱལ་བའི་ཕྲིན་ལས། མགོན་པོ་ས་བཅུའི་དབང་ཕྱུག །སྐྱོན་ཀུན་ཟད། ཡོན་ཏན་ཀུན་ལྡན། དཀྱིལ་འཁོར་ཀུན་གྱི་ཁྱབ་བདག །རྡོ་རྗེ་འཆང་ཆེན་པོ་ཟླ་སྤྲུལ་རིན་པོ་ཆེ་ཞེས་མཚན་སྙན་ལྷ་ཡི་རྔ་བོ་ཆེ་སྲིད་རྩེར་གྲགས་པ་དེ་ཉིད་ཀྱི་མཆོག་གི་སྤྲུལ་སྐུ། ཀརྨ་ངེས་དོན་ཆོས་ཀྱི་རྒྱལ་མཚན་ཕྱོགས་ཐམས་ཅད་ལས་རྣམ་པར་རྒྱལ་བའི་སྡེ་འདི་ཉིད། བསྟན་འགྲོའི་དཔལ་མགོན་དུ་མངའ་གསོལ་ཞིང་འཇིགས་བྲལ་གྱི་སེང་གེའི་ཁྲི་ལ་མངོན་པར་བཞུགས་སུ་གསོལ། ཞེས་དང༌།

༈ མཁན་རབས་ཀྱི་རྣམ་ཐར་མདོར་བསྡུས་ཚུལ་ཁྲིམས་མཛེས་རྒྱན་ལས།

 རྗེ་བྱམས་མགོན་པདྨ་ཉིན་བྱེད་ཉིད་རིགས་ཀྱི་བདག་པོར་བསྙེན་ཏེ། རྒྱུད་སྡེ་རྒྱ་མཚོའི་སྨིན་གྲོལ་རྒྱབ་རྟེན་གྱི་རིམ་པ་སྤྱི་དང་བྱེ་བྲག་ཟབ་མོ་ནཱ་རོ་ཆོས་དྲུག་ལ་ཉམས་བཞེས་མཐར་ཕྱིན་མཛད། ངེས་དོན་གྱི་རྟོགས་པ་མངོན་དུ་གྱུར་ཏེ་ཁང་པ་ཕྱི་ནང་ཟང་ཐལ་དུ་ཕེབས་པ་སོགས་གྲུབ་རྟགས་རྩོལ་མེད་དུ་མངའ། ལྷག་པར་གྲུབ་ཆེན་ས་ར་ཧས་ཐབས་ཤེས་ཀྱི་མདའ་བསྣུན་པ་སྙིང་གར་ཕོག་སྟེ་ཐུགས་བརྒྱལ་ཞིང་དེ་ལས་སད་པའི་ཚེ་ན་ངེས་དོན་ཕྱག་ཆེན་གྱི་རྟོགས་པ་མངོན་དུ་གྱུར་པར་ཞལ་བཞེས་མཛད་ཅིང་བླ་སྒྲུབ་ཞིག་ཀྱང་ལྗགས་བརྩམས་གནང༌། རྣམ་དག་ཚུལ་ཁྲིམས་ཀྱི་རྒྱན་བཟང་སྤྲས་ཤིང་མཁན་ཆེན་ཟླ་བཟང་ཞེས་ཕྱོགས་སུ་གྲགས།

༈ ཀརྨ་བཀའ་བརྒྱུད་ཀྱི་སྡོམ་རྒྱུན་ནི། ཚུལ་ཁྲིམས་མཛེས་རྒྱན་ལས།

 དགུང་གྲངས་ཉི་ཤུ་པ་ཡོས་ལོར་བརྟན་མཁས་ཡོན་ཏན་གྱི་བདག་ཉིད་མཁན་ཆེན་ཟླ་བཟང་གི་མདུན་ནས་བར་མ་རབ་བྱུང་དང་དགེ་ཚུལ་གྱི་སྡོམ་པ་བཞེས། མཁན་ཆེན་བཀྲ་ཤིས་འོད་ཟེར།⁽1764⁾ཀརྨ་བཟོད་པ་རབ་བརྟན་དཔལ་བཟང་པོ་ཞེས་པའི་མཚན་གནང༌། དགུང་གྲངས་ཉེར་བདུན་པར་མཁན་ཆེན་ཟླ་བཟང་རིན་པོ་ཆེའི་དྲུང་ནས་བསྙེན་རྫོགས་ཀྱི་སྡོམ་པ་བཞེས། དེས་སི་ཏུ་པདྨ་དབང་མཆོག །དེས་རྗེ་བཅུ་དྲུག་པ་རང་བྱུང་རིག་པའི་རྡོ་རྗེ་ལའོ། །